b'\n_START_ARTICLE_\n\xc5\xa0iauli\xc5\xb3 apskrities Povilo Vi\xc5\xa1inskio vie\xc5\xa1oji biblioteka\n_START_PARAGRAPH_\n\xc5\xa0iauli\xc5\xb3 apskrities Povilo Vi\xc5\xa1inskio vie\xc5\xa1oji biblioteka \xe2\x80\x93 tai Lietuvos mokslini\xc5\xb3 bibliotek\xc5\xb3 asociacijos, Region\xc5\xb3 vie\xc5\xa1\xc5\xb3j\xc5\xb3 bibliotek\xc5\xb3 asociacijos nar\xc4\x97, regiono vie\xc5\xa1\xc5\xb3j\xc5\xb3 bibliotek\xc5\xb3 veiklos tyrimo, metodikos pagalbos, tarpbibliotekinio abonemento, bibliografijos, kra\xc5\xa1totyros ir informacijos centras. Tai viena did\xc5\xbeiausi\xc5\xb3 bibliotek\xc5\xb3 \xc5\xa0iauliuose (Au\xc5\xa1ros al\xc4\x97ja 62).\n_START_SECTION_\nIstorija\n_START_PARAGRAPH_\nDid\xc5\xbeiausia \xc5\xa0iaur\xc4\x97s Lietuvos biblioteka \xc4\xafsteigta 1950 m. spalio 1 d. Pagal tuomet\xc4\xaf Soviet\xc5\xb3 S\xc4\x85jungos administracin\xc4\xaf suskirstym\xc4\x85 biblioteka \xc4\xafsteigta kaip srities pavaldumo \xc4\xafstaiga. Panaikinus sritis, 1953 m. reorganizuota \xc4\xaf \xc5\xa0iauli\xc5\xb3 vie\xc5\xa1\xc4\x85j\xc4\x85 bibliotek\xc4\x85. Pirmosios bibliotekos patalpos buvo adresu Dvaro g. 77, nedidelio dviauk\xc5\xa1\xc4\x8dio namo pirmajame auk\xc5\xa1te. \xc4\x8cia \xc4\xafsik\xc5\xabr\xc4\x97 direkcija, Komplektavimo-apipavidalinimo skyrius, Abonementas. 1954 m. bibliotekai atiduotas ir antrasis auk\xc5\xa1tas, kuriame \xc4\xafrengta 20 viet\xc5\xb3 skaitykla. Bibliotekos gyvavimo prad\xc5\xbeioje dirbo 12 bibliotekinink\xc5\xb3, i\xc5\xa1 kuri\xc5\xb3 tik vienas tur\xc4\x97jo auk\xc5\xa1t\xc4\x85j\xc4\xaf i\xc5\xa1silavinim\xc4\x85._NEWLINE_1961 m. paskirtos papildomos patalpos naujame gyvenamajame name Varpo g. 29. \xc4\xae jas persik\xc4\x97l\xc4\x97 bibliotekos direkcija, ten \xc4\xafrengta 44 viet\xc5\xb3 skaitykla, veik\xc4\x97 metodikos kabinetas ir Bibliografijos skyrius. V\xc4\x97lesniais metais fondams saugoti miesto vald\xc5\xbeia skyr\xc4\x97 kelet\xc4\x85 sand\xc4\x97li\xc5\xb3, o 1962 m. prie vie\xc5\xa1osios bibliotekos prijungta miesto Muzikin\xc4\x97 biblioteka, veikusi Kult\xc5\xabros r\xc5\xabmuose._NEWLINE_1966 m. naujos patalpos E\xc5\xbeero gatv\xc4\x97je skirtos Vaik\xc5\xb3 literat\xc5\xabros skyriui. 1977 m. prad\xc5\xbeioje bibliotekos skyriai buvo i\xc5\xa1sid\xc4\x97st\xc4\x99 net devyniose \xc5\xa0iauli\xc5\xb3 miesto vietose._NEWLINE_1977 m. pabaigoje adresu Au\xc5\xa1ros al\xc4\x97ja 62 baigti statyti special\xc5\xabs, moderniai \xc4\xafrengti trij\xc5\xb3 auk\xc5\xa1t\xc5\xb3 bibliotekos r\xc5\xabmai, kuri\xc5\xb3 plotas buvo beveik penkis kartus didesnis u\xc5\xbe buvusi\xc5\xb3 bibliotekos patalp\xc5\xb3 plot\xc4\x85. R\xc5\xabm\xc5\xb3 projekto autorius vyr. architektas Enrikas Tamo\xc5\xa1evi\xc4\x8dius, bibliotek\xc4\x85 stat\xc4\x97 \xc5\xa0iauli\xc5\xb3 statybos tresto valdyba Nr. 2, interjero klausimais konsultavo architekt\xc4\x97 Apolonija Nistelien\xc4\x97. I\xc5\xa1kilmingas nauj\xc5\xb3j\xc5\xb3 r\xc5\xabm\xc5\xb3 atidarymas \xc4\xafvyko 1978 m. sausio 6 d._NEWLINE_1989 m. bibliotekai buvo suteiktas tautos \xc5\xa1viesuolio, visuomen\xc4\x97s ir kult\xc5\xabros veik\xc4\x97jo Povilo Vi\xc5\xa1inskio vardas. 1990 m. bibliotek\xc4\x85 papuo\xc5\xa1\xc4\x97 Vitolio Tru\xc5\xa1io sukurtas mozaikinis Povilo Vi\xc5\xa1inskio portretas._NEWLINE_1990\xe2\x80\x932008 m. kas antrus metus buvo rengiamos mokslin\xc4\x97s konferencijos \xe2\x80\x9ePovilo Vi\xc5\xa1inskio skaitymai\xe2\x80\x9c. Nuo 1991 m. gabiausiam \xc5\xa0iauli\xc5\xb3 universiteto studentui humanitarui teikiama Povilo Vi\xc5\xa1inskio stipendija._NEWLINE_1995 m. Lietuvoje suk\xc5\xabrus apskritis, biblioteka tapo \xc5\xa0iauli\xc5\xb3 apskrities Povilo Vi\xc5\xa1inskio vie\xc5\xa1\xc4\x85ja biblioteka. Jos veikl\xc4\x85 administravo Lietuvos kult\xc5\xabros ministerija._NEWLINE_Siekiant i\xc5\xa1saugoti kult\xc5\xabrin\xc4\xaf palikim\xc4\x85, menin\xc4\x99 vert\xc4\x99 turin\xc4\x8dius knygos \xc5\xbeenklus, 2001 m. \xc4\xafkurtas Ekslibriso muziejus._NEWLINE_2002 m. biblioteka tapo Lietuvos integralios bibliotek\xc5\xb3 informacijos (LIBIS) dalyv\xc4\x97. T\xc5\xb3 pa\xc4\x8di\xc5\xb3 met\xc5\xb3 viduryje \xc4\xafdiegtos LIBIS skaitytoj\xc5\xb3 programos komplektavimo ir katalogavimo posistem\xc4\x97s. Prenumeruojamos Lietuvos bei pasaulio duomen\xc5\xb3 baz\xc4\x97s._NEWLINE_Nuo 2006 m. sausio 1 d. iki 2010 m. liepos 1 d. biblioteka priklaus\xc4\x97 \xc5\xa0iauli\xc5\xb3 apskrities vir\xc5\xa1ininko administracijai. Panaikinus apskri\xc4\x8di\xc5\xb3 administracijas, Vilniaus, Kauno, Klaip\xc4\x97dos, Panev\xc4\x97\xc5\xbeio ir \xc5\xa0iauli\xc5\xb3 apskri\xc4\x8di\xc5\xb3 bibliotekos v\xc4\x97l perduotos Lietuvos kult\xc5\xabros ministerijai. Jos tapo regionini\xc5\xb3 bibliotek\xc5\xb3 centrais._NEWLINE_2014 m. gruod\xc5\xbeio m\xc4\x97n. baigta \xc5\xa0AVB rekonstrukcija ir modernizacija. 2014 m. gruod\xc5\xbeio 18 d. ant bibliotekos fasado sienos pritvirtintas bibliotekos logotipas, kuriame vaizduojamas trilapis dobilo lapelis, knyga ir bibliotekos pavadinimas (autorius dailininkas Vytautas Vincentas Timinskas)._NEWLINE_2014 m. reorganizuotas bibliotekos ekslibriso muziejus \xc4\xaf Gerardo Bagdonavi\xc4\x8diaus ekslibris\xc5\xb3 fond\xc4\x85 (GBEF). Skatinant dom\xc4\x97jim\xc4\x85si knyga ir knygos \xc5\xbeenklu, prad\xc4\x97tas kurti GBEF tinklara\xc5\xa1tis.\n_START_SECTION_\nFondai\n_START_PARAGRAPH_\nPle\xc4\x8diantis bibliotekos patalpoms, augo ir bibliotekos fondai. Pradin\xc4\xaf knyg\xc5\xb3 fond\xc4\x85 sudar\xc4\x97 per 14 t\xc5\xabkst. egzempliori\xc5\xb3 spaudini\xc5\xb3, gaut\xc5\xb3 i\xc5\xa1 respublikos bibliotek\xc5\xb3 kolektoriaus bei pirkt\xc5\xb3 \xc5\xa0iauli\xc5\xb3 ir Radvili\xc5\xa1kio knygynuose. 1950 m. i\xc5\xa1 bibliotek\xc5\xb3 kolektoriaus gauti 1 635 egzemplioriai u\xc5\xbe 12 759,27 rub._NEWLINE_1956 m. biblioteka prad\xc4\x97jo prenumeruoti u\xc5\xbesienio \xc5\xa1ali\xc5\xb3 periodinius leidinius. Dauguma j\xc5\xb3 buvo vokie\xc4\x8di\xc5\xb3 ir lenk\xc5\xb3 kalbomis. Nuo 1961 m. prad\xc4\x97tas gauti privalomas vietin\xc4\x97s \xe2\x80\x9eTitnago\xe2\x80\x9c spaustuv\xc4\x97s egzempliorius, o nuo 1990 m. iki 2006 m. gruod\xc5\xbeio 11 d. biblioteka gaudavo respublikin\xc4\xaf privalom\xc4\x85j\xc4\xaf spaudini\xc5\xb3 egzempliori\xc5\xb3._NEWLINE_Sovietiniais metais biblioteka netur\xc4\x97jo leidimo vadinamajam spec. fondui, bet \xc5\xa1i literat\xc5\xabra buvo kaupiama slaptai. Savo i\xc5\xa1saugotas knygas ir \xc5\xbeurnal\xc5\xb3 komplektus padovanojo Vincentas Vaitek\xc5\xabnas, Vladas Zdzichauskas, Peliksas Bugaili\xc5\xa1kis, Antano Povyliaus \xc5\xbemona Morta Povylien\xc4\x97 ir kt. Specialiojo fondo dokumentai buvo perkami Kauno antikvariniame knygyne, aukcionuose. Taip \xc4\xafsigyti devyni \xe2\x80\x9eLietuvi\xc5\xa1kosios enciklopedijos\xe2\x80\x9c tomai, visos tarpukario metais i\xc5\xa1leistos \xe2\x80\x9e\xc5\xa0iauli\xc5\xb3 metra\xc5\xa1\xc4\x8dio\xe2\x80\x9c knygos ir kt. Bibliotekoje saugomas asmeninis \xc5\xa1iaulie\xc4\x8dio architekto ir poeto Vytauto Jono Nistelio fondas, poligloto, profesoriaus Vytauto Sirtauto knyg\xc5\xb3 kolekcija, pedagogo, literato, \xe2\x80\x9e\xc5\xbdiemgalos\xe2\x80\x9c visuomeninio muziejaus \xc5\xbdeimelyje \xc4\xafk\xc5\xabr\xc4\x97jo Juozo \xc5\xa0liavo archyvas._NEWLINE_\xc5\xa0iuo metu bibliotekos fond\xc4\x85 sudaro per 530 t\xc5\xabkst. \xc4\xafvairi\xc5\xb3 dokument\xc5\xb3.'